recursal/SuperWikiNEXT-32B huggingface dataset:
**তুরাব আলী লখনভি** (উর্দু: تراب علی لکھنوی‎‎) (১২১৩ - ১২৮১ হিজরি) একজন ভারতীয় ইসলামি পণ্ডিত, ফক্বীহ, ইতিহাসবিদ ও লেখক ছিলেন। তিনি দ্বাদশ শতাব্দীর অন্যতম একজন ইসলামি শিক্ষাবিদ ছিলেন। তিনি ইসলামি নবি মুহাম্মদের অন্যতম সাহাবি মুসআব বিন উমাইরের বংশধর ছিলেন।

বংশধারা
-------

তুরাব আলীর বংশধারা নিম্নরূপ: 

তুরাব আলী বিন শুজাআত আলী বিন ফক্বীহুদ্দীন বিন মুহাম্মদ দৌলা বিন মুফতি আবুল বরকত দেহলভি আমরােহি লখনভি

জীবনী
-----

তিনি ১২১৩ হিজরি মােতাবেক ১৭৯৮/৯৯ খ্রিস্টাব্দে ভারতের লখনউয়ে শুজাআত আলীর পরিবারে জন্মগ্রহণ করেন। তিনি তার নিজ গ্রামেই প্রাথমিক শিক্ষালাভ শুরু করেন। তিনি শাইখ মাজহার আলী তাজিরের নিকট আরবি মানতিক (তর্কশাস্ত্র), কালাম (সাহিত্য) ও আদব শিক্ষালাভ করেন। এবং মুফতি ইসমাইল বিন ওয়াজিহ মুরাদাবাদি, মুফতি জহুরুল্লাহ আনসারি লখনভির অধীনে অন্যান্য প্রচলিত শিক্ষা অর্জন করেন। শিক্ষাজীবন সমাপ্ত করে তিনি শিক্ষকতার মাধ্যমে নিজের কর্মজীবনের সূচনা করেন এবং ১২৫৭ হিজরিতে হজ্জে গমন করেন। হজ্জ শেষে তিনি মক্কাতেই কিছুদিন অবস্থান করেন এবং আব্দুল্লাহ সিরাজি মক্কির কাছে হাদিসশাস্ত্রের জ্ঞানলাভ করেন।অতপর তিনি নিজ দেশে ফিরে আসেন এবং বাকি জীবন শিক্ষকতায় অতিবাহিত করেন। তার শিক্ষার্থীদের মধ্যে অন্যতম হলেন, মুঈনুদ্দীন করভি, কাজি আনােয়ার আলী মুরাদাবাদি, সৈয়দ গনি নকি রেদপুরি। তিনি ১২৮১ হিজরিতে মুহম্মদাবাদে মৃত্যুবরণ করেন এবং সেখানেই সমাধীস্থ হন।

রচনাবলি
-------

তিনি ইসলামি ফিকহ ও ইতিহাসের উপর বহু প্রকাশিত ও অপ্রকাশিত গ্রন্থ রচনা করেছেন এবং বহু কিতাবের ব্যাখ্যা ও টীকা সংকলন করেছেন। তন্মধ্যে কিছু হলাে:

* *শামসুদ্দোহা ইযালাতুদ্দোজা*
* *আত-তারশীহুল জলী ফিল মাসাইল*
* *তালঈকুল মাযেী আলা শারহিল কাযী*
* *হাশিয়ায়ে শরহে সালাম*
* *তালঈকুল আহসান আলিা শারহি মুল্লা হাসান*
* *শাওকাতুল হাওয়াশী লিইযালাতিল গাওয়াশী*
* *হাশিয়ায়ে সদরা*
* *লাজ্জাতুর রিওয়াইয়াত ফি আজওয়াবাতিল ওয়াকিআত*
* *আলহিলালাইন আলা জালালাইন*
* *শরহে ফারসি কসীদা বুর্দাহ*
* *শরহে ফারসি কসীদায়ে তান্তুরানি*
* *তাহসিলুল জুজ্জাহি বিআদাবিল উমরা*
* *মাসালিকুস সিদাদ ফি মাসাইলিল ইফরাদ*
* *হিদায়াতুল আনাম ফি আদাবিল আহরাম*
* *তাহসীলুত তাহাদ্দু’ বি আদাবিত তামাত্তু’*
* *আল ফাউজুল মুবীন বি আদাবিল বালাতিল আমীন*
* *দারকুল মাআরিব ফি আদাবির লিহয়ি ওয়াশ শাওয়ারিব*
* *আল হিজালাতুল বাকিয়্যাহ*
* *সাওয়াইত তারীক ফি ইবতালি আকওয়ালিয যুনদীক*
* *কুররাতুল আইনাইন ফি ইবতালি মাসহির রিজলাইন*
* *হিদায়াতুন নাজদাইন ইলা মাসাইলিল ঈদাঈন*
* *রিসালাহ দর ফাজাইলে হযরত সিদ্দিক*
* *রিসালাহ দর ফাজাইলে হযরত উসমান*
* *রিসালায়ে মিরাজিয়াহ*

তথ্যসূত্র
---------

1. 1 2 3 4  লখনভি হাসানি, আব্দুল হাই (১৯৯৯)। *নুযহাতুল খাওয়াতির ওয়া বাহজাতুল মাসামি' ওয়ান নাওয়াজির*। বৈরুত, লেবানন: দারে ইবনে হাযাম। পৃষ্ঠা ৯৩৮।
**ডেভিড ল্যাম্বার্ট** (ইংরেজি: David Lambert; ৭ জুলাই ১৯৩৯ – ২০১৬) একজন ওয়েলশ পেশাদার ফুটবল খেলোয়াড় এবং ম্যানেজার ছিলেন। তিনি তার খেলোয়াড়ি জীবনের অধিকাংশ সময় কার্ডিফ সিটি এবং রেক্সামের হয়ে রক্ষণভাগের খেলোয়াড় হিসেবে খেলেছিলেন। তিনি মূলত বাম পার্শ্বীয় রক্ষণভাগের খেলোয়াড় হিসেবে খেলেছিলেন।

ওয়েলশ ক্লাব ড্রুইড ইউনাইটেডের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন। অতঃপর ১৯৫৯–৬০ মৌসুমে তিনি কার্ডিফ সিটিতে যোগদান করেছিলেন। কার্ডিফ সিটিতে ৪ মৌসুম অতিবাহিত করার পর রেক্সামের সাথে চুক্তি স্বাক্ষর করেছিলেন, যেখানে তিনি ৫ ম্যাচে অংশগ্রহণ করেছিলেন। সর্বশেষ তিনি রেক্সাম হতে অসওয়েস্ট্রি টাউনে যোগদান করেছিলেন; অসওয়েস্ট্রি টাউনের হয়ে কয়েক মৌসুম খেলার পর তিনি অবসর গ্রহণ করেছিলেন।

ব্যক্তিগত জীবন
--------------

ডেভিড ল্যাম্বার্ট ১৯৩৯ সালের ৭ই জুলাই তারিখে ওয়েলসের রিউয়াবনে জন্মগ্রহণ করেছিলেন এবং সেখানেই তার শৈশব অতিবাহিত করেছিলেন। ২০১৬ সালে, ওয়েলসের রেক্সামে তিনি মৃত্যুবরণ করেছেন।

তথ্যসূত্র
---------

1. 1 2 3 4  "ডেভিড ল্যাম্বার্ট"। *ব্যারি হাগম্যান'স ফুটবলার* (ইংরেজি ভাষায়)। সংগ্রহের তারিখ ১৬ মার্চ ২০১৯।
2. ↑  "Dave Lambert"। *Neil Brown*। সংগ্রহের তারিখ ১৬ মার্চ ২০১৯। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
জটিল ব্যবস্থা সংক্রান্ত সাংগঠনিক মানচিত্র
একটি **জটিল ব্যবস্থা** হল এমন একটি ব্যবস্থা যা একে অপরের সাথে আন্তঃক্রিয়াশীল বহুসংখ্যক উপাংশ নিয়ে গঠিত। পৃথিবীর জলবায়ু, জীব, মানব মস্তিষ্ক, বিদ্যুৎ সরবরাহ ব্যবস্থা, পরিবহন ব্যবস্থা, যোগাযোগ ব্যবস্থা, সামাজিক ও অর্থনৈতিক সংগঠন (যেমন শহর, ব্যবসা প্রতিষ্ঠান), বাস্তুতন্ত্র, জীবকোষ এমনকি শেষ বিচারে সমগ্র মহাবিশ্ব, ইত্যাদি সবই জটিল ব্যবস্থার কিছু উদাহরণ।

জটিল ব্যবস্থাগুলির আচরণের প্রতিমান (মডেল) নির্মাণ করা সহজাতভাবেই অত্যন্ত দুরূহ কেননা এগুলিকে গঠনকারী উপাদানগুলির মধ্যে কিংবা এইসব ব্যবস্থা ও এগুলির পারিপার্শ্বিক পরিবেশের মধ্যে সর্বদা পারস্পরিক নির্ভরশীলতা, প্রতিযোগিতা, সম্পর্ক এবং অন্য বিভিন্ন প্রকারের আন্তঃক্রিয়া চলমান। এইসব সম্পর্কের ফলে জটিল ব্যবস্থাগুলি কিছু স্বতন্ত্র বৈশিষ্ট্য প্রদর্শন করে, যাদের মধ্যে অরৈখিকতা, উদ্ভব, স্বতস্ফূর্ত শৃঙ্খলা, উপযোজন এবং পুনর্নিবেশ চক্র উল্লেখ্য।

জটিল ব্যবস্থাদি গবেষণা হল জ্ঞানের একটি শাখা যেখানে কোনও জটিল ব্যবস্থার উপাদান অংশগুলির মধ্যবর্তী সম্পর্কগ্লি কীভাবে তাদের সামষ্টিক আচরণের উদ্ভব ঘটায় এবং ব্যবস্থাটি কীভাবে তার পরিবেশের সাথে আন্তঃক্রিয়া সম্পাদন করে ও সম্পর্ক স্থাপন করে, সে সম্পর্কে গবেষণা করা হয়। জটিল ব্যবস্থাদি গবেষণার সাথে ব্যবস্থাদি বিজ্ঞান এবং ব্যবস্থা পরিচালনা বিজ্ঞান নামক আরও দুইটি ক্ষেত্রের অত্যন্ত ঘনিষ্ঠ সম্পর্ক আছে। তিনটি শাস্ত্রই মূলত একই বিষয় নিয়ে সামান্য ভিন্ন ভিন্ন দৃষ্টিকোণ থেকে গবেষণা সম্পাদন করে। প্রতিটিতেই আংশিকতাবাদকে পরিহার করে সামগ্রিক দৃষ্টিকোণ থেকে অধ্যয়ন সম্পাদন করা হয়।

জটিল ব্যবস্থাদির গবেষণায় জ্ঞান-বিজ্ঞানের বহুবিচিত্র ক্ষেত্র থেকে সাহায্য নেওয়া হয়, যেমন পদার্থবিজ্ঞানে অধীত আত্ম-সংগঠন ও সংকট ঘটনাবলি, সামাজিক বিজ্ঞানসমূহে অধীত স্বতঃস্ফূর্ত শৃঙ্খলা, গণিতে অধীত বিশৃঙ্খলা তত্ত্ব, জীববিজ্ঞানে অধীত জটিল উপযোজনমূলক ব্যবস্থা, ইত্যাদি। জটিল ব্যবস্থাদির গবেষণা তাই একটি বৃহৎ ব্যাপ্তির পরিভাষা যার মাধ্যমে বহুবিচিত্র জ্ঞানের শাখাতে সমস্যা সমাধানের গবেষণার একটি কর্মকৌশলকে নির্দেশ করা হয়। এসব শাস্ত্রের মধ্যে রয়েছে পরিসংখ্যানিক পদার্থবিজ্ঞান, তথ্য তত্ত্ব, অরৈখিক ব্যবস্থাসমূহের গতিবিজ্ঞান, নৃবিজ্ঞান, কম্পিউটার বিজ্ঞান, আবহাওয়াবিজ্ঞান, সমাজবিজ্ঞান, অর্থশাস্ত্র, মনোবিজ্ঞান ও জীববিজ্ঞান।

তথ্যসূত্র
---------

1. ↑  Bar-Yam, Yaneer (২০০২)। "General Features of Complex Systems" (পিডিএফ)। *Encyclopedia of Life Support Systems*। সংগ্রহের তারিখ ১৬ সেপ্টেম্বর ২০১৪।
বেনি হামাদ দুর্গ
বেনি হাম্মাদের দুর্গ, যাকে আল বালা হামাদের আল কালাও বলা হয় (আরবি: قلعة بني حماد) আলজেরিয়ার একটি সুরক্ষিত প্যালাটিন শহর। এখন ধ্বংসাবশেষ, একাদশ শতাব্দীতে, এটি হামাদিদ রাজবংশের প্রথম রাজধানী হিসাবে কাজ করেছিল। এটি এম'সিলা এর উত্তর -পূর্বে হোডনা পর্বতমালায়, ১৪১৮ মিটার (৪৬৫২ ফুট) উচ্চতায় এবং আশেপাশের পাহাড় থেকে প্রচুর জল গ্রহণ করে। বেনি হাম্মাদ দুর্গটি মাগরিবে আলজিয়ার্স থেকে প্রায় ২২৫ কিলোমিটার (১৪০ মাইল) দক্ষিণ -পূর্বে মাআদিদ (ওরফে মাহীদ) শহরের কাছে অবস্থিত।

১৯৮০ সালে, এটি ইউনেস্কো কর্তৃক বিশ্ব itতিহ্যবাহী স্থান হিসেবে খোদাই করা হয়েছিল এবং এটিকে "একটি সুরক্ষিত মুসলিম শহরের একটি সত্যিকারের ছবি" হিসেবে বর্ণনা করা হয়েছিল।

শহরে দেয়ালের ৭ কিলোমিটার (৪ মাইল) দীর্ঘ লাইন রয়েছে। দেয়ালের ভিতরে চারটি আবাসিক কমপ্লেক্স, এবং আলসারিয়ায় মনসুরার পরে নির্মিত বৃহত্তম মসজিদ। এটি কায়রুয়ান গ্র্যান্ড মসজিদের অনুরূপ, একটি লম্বা মিনার, ২০ মিটার (৬৬ ফুট)।

খননকারীরা অসংখ্য পোড়ামাটি, রত্ন, মুদ্রা এবং মৃৎশিল্পকে উজ্জ্বল করেছে যা হামাদিদ রাজবংশের অধীনে সভ্যতার উচ্চ স্তরের সাক্ষ্য দেয়। এছাড়াও আবিষ্কৃত নিদর্শনগুলির মধ্যে সিংহকে মোটিফ হিসাবে ব্যবহার করে বেশ কয়েকটি আলংকারিক ঝর্ণা রয়েছে। আমিরের প্রাসাদের অবশিষ্টাংশ, যা ডাল আল-বাহর নামে পরিচিত, বাগান এবং মণ্ডপ দ্বারা পৃথক তিনটি পৃথক বাসস্থান অন্তর্ভুক্ত করে।

তথ্যসূত্র
---------
**জুমাবোই আহমাদজোনোভিচ খোদজিয়েভ** (১৯৬৮/১৯৮৯–২০০১) একজন উজবেক ইসলামপন্থী জিহাদি ছিলেন। তিনি **জুমা নামাঙ্গানি** নামে অধিক পরিচিত ছিল। তাঁর যথেষ্ট অনুসারী ছিল। তিনি উজবেকিস্তানের ইসলামিক মুভমেন্ট অফ উজবেকিস্তান (আইএমইউ) এর সহ-প্রতিষ্ঠা এবং দীর্ঘদিন নেতৃত্ব দিয়েছিলেন। আইএমইউ যথেষ্ট তালেবান পৃষ্ঠপোষকতা পেয়েছিল এবং উত্তর আফগানিস্তানে স্বাধীনভাবে কাজ করার অনুমতি পেয়েছিল।

জীবনী
-----

জুমাবোই তৎকালীন সোভিয়েত ইউনিয়নভুক্ত উজবেকিস্থানের নামাঙ্গানে ১৯৬৮ বা ৬৯ সালে জন্ম গ্রহণ করেন। তিনি সোভিয়েত বাহিনীর প্যারাট্রুপার ছিলেন। ১৯৭৯ সালে সোভিয়েত আফগান যুদ্ধ শুরু হলে সোভিয়েত তাদের জাতীয় সৈন্যদের ব্যবহার না করে তাদের আওতাভুক্ত মধ্য এশিয়ার অন্যান্য মুসলিম প্রজাতন্ত্রগুলো থেকে হাজার হাজার সৈন্য সংগ্রহ করে যুদ্ধে প্রেরণ করে। এরা সোভিয়েত ইউনিয়নের হয়ে আফগান মুজাহেদিনের সাথে লড়াই করতে যায়। এই সৈনিকদের অনেকেই তখন তাদের বিরোধী মুসলিম মুজাহিদদের ধার্মিকতায় বিমুগ্ধ হয়ে বাড়ি ফিরে আসেন এবং নিজেদের ধর্মীয়, সাংস্কৃতিক ও ভাষাগত বৈশিষ্ট্য সম্পর্কে সচেতন হতে থাকেন, যে ব্যাপারে মস্কো তাদের অন্ধকারে রেখেছিল। তারা নিজেদের ধর্মীয় স্বকীয়তা ও জাতিগত স্বাধীনতার ব্যাপারে সচেতন হতে থাকে।

আফগানিস্তান যুদ্ধে জুমাবোইকে পাঠানো হয়েছিল যুদ্ধের পর তিনি উজবেকিস্তানের ফারগানা উপত্যকায় তার নিজ শহর নামাঙ্গানে ফিরে আসেন এবং নিজস্ব অভিজ্ঞতার আলোকে জিহাদের ব্যাপারে আগ্রহী হয়ে ওঠেন। সেই উদ্দেশ্যে তিনি স্থানীয় ইসলামপন্থি নেতা তৌহির ইউলদাশেভের সাথে যুক্ত হন। ১৯৯১ সালে সোভিয়েত ভাঙ্গনের ফলে আকস্মিকভাবে উজবেকিস্তান স্বাধীন হয়ে গেলে দেশটি অস্থিতিশীল হতে থাকে। সেই সুযোগে ইউলদেশেভ এবং খোজায়েভ আদোলাত (বিচার) নামে একটি সালাফি জিহাদি দল প্রতিষ্ঠা করেন।

আদোলাত নামাঙ্গানের কর্তৃত্ব গ্রহণ করে এবং সেখানে দ্রুত শরিয়া আইন আরোপের মাধ্যমে শৃঙ্খলা ও নিরাপত্তা প্রতিষ্ঠা করে। এর ফলে সদ্য প্রতিষ্ঠিত প্রেসিডেন্ট করিমভকে উপেক্ষা করে ক্রমবর্ধমান আদোলাত দৃঢ়তাপূর্ণ ও প্রভাবশালী হয়ে ওঠে। যার ফলে করিমভ উজবেকিস্তানে শরিয়া আরোপ করতে বাধ্য হয়। কিন্তু ১৯৯২ সালে করিমভ তাসখন্দে তার কর্তৃত্বকে সফলভাবে শক্তিশালী করতে সক্ষম হন এবং আদোলাতকে নিষিদ্ধ করে ফারগানা উপত্যকা অঞ্চলের উপর কেন্দ্রীয় নিয়ন্ত্রণ পুনঃপ্রতিষ্ঠা করেন।

ফারগানা উপত্যকায় নিয়ন্ত্রণ হারালে গ্রেপ্তার এড়াতে ১৯৯২ সালে জুমাবোই তাজিকিস্তানে চলে যান। তখন সেখানে রক্তক্ষয়ী গৃহযুদ্ধ চলছিল। সেখানে গিয়ে তিনি ইসলামপন্থী নেতা সাইদ আবদুল্লাহ নুরির ইসলামিক রেনেসাঁ পার্টি অফ তাজিকিস্তানে (IRPT) যোগ দেন। আফগানিস্তানে নামাঙ্গানির যুদ্ধের অভিজ্ঞতা থাকার কারণে IRPT তাকে পার্বত্য তাভিলদারা উপত্যকা অঞ্চলে সক্রিয় ইউনিটের কমান্ডের দায়িত্ব দিয়েছিল। এই দায়িত্বে তিনি যথেষ্ট সফলও হয়েছিলেন। ১৯৯৭ সালে ইমোমালি রহমনভ এবং IRPT চুক্তিবদ্ধ হয়ে ক্ষমতা ভাগাভাগি করতে সম্মত হন। এই ঘটনায় তাজিক ইসলামপন্থীদের প্রতি হতাশ হয়ে নামাঙ্গানি তৌহির ইউলদেশিভকে সাথে নিয়ে ১৯৯৮ সালে ইসলামিক মুভমেন্ট অফ উজবেকিস্তান বা আইএমইউ গঠন করেন।

২০০১ সালে আফগানিস্তানে একটি বিমান হামলায় জুমাবোই নিহত হন।

তথ্যসূত্র
---------

1. ↑  Rashid, Ahmed (২০০১)। "The Fires of Faith in Central Asia": 45–55। জেস্টোর 40209731। ডিওআই:10.1215/07402775-2001-2001।
**সবুজ ভেলভেট** বাংলাদেশের জনপ্রিয় লেখক মুহম্মদ জাফর ইকবালের লেখা গল্প বই। গল্প বইটি ট্রেন ভ্রমণরত দুইটি যাত্রির কথোপকথন ও অন্যান্য ঘটনা নিয়ে লেখা। ২০০৩ সালের একুশে বইমেলায় এটি প্রথম প্রকাশিত হয়। বইটির প্রচ্ছদ একেঁছেন ধ্রুব এষ । গ্রন্থস্বত্ব ইয়াসমিন হক এর।

কাহিনী সংক্ষেপ
--------------

গল্পটি শুরু হয় শারমিন নামক মহিলার ট্রেনে যাত্রা দিয়ে। শারমিনের বয়স ৩৭ বছর, তিনি জাতিসংঘের একজন উচ্চ পদের কর্মকর্তা। তিনি ট্রেনে ভ্রমণ করে ঢাকায় যাবার সিদ্ধান্ত নেন। কিন্তু মোহসিন নামক একজন অফিসার উনাকে বাধা দিচ্ছেন। তবুও তিনি ট্রেনে যাত্রা করেন। উনার পাশে বসে অশিক্ষিত এক ব্যক্তি যে সবুজ ভেলভেট রঙের প্যান্ট পরে আছে।
উনার ও অশিক্ষিত যুবক এর কথোপকথন এ গল্পের মূল বিষয় বস্তু। একজন সাধারণ মানুষের ধ্যানধারনা এ গল্পে ফুটিয়ে তুলা হয়েছে। অতি পার্থক্য সহিত দুজন মানুষের কথোপকথন দিয়ে এগিয়ে যেতে থাকে গল্প।

নাট্যরূপ
--------

সবুজ ভেলভেট গল্পের উপর ভিত্তি করে একই নামে একটি নাটক নির্মাণ করা হয়। নাটকটি চিত্রনাট্য রচনা করেন আজাদ আবুল কালাম এবং পরিচালনা করেন আবু রায়হান জুয়েল। ২০১২ সালে  ঈদে এনটিভিতে নাটকটি প্রচারিত হয়। এতে প্রধান চরিত্রে অভিনয় করেছেন তারিন জাহান (শারমিন) ও আজাদ আবুল কালাম (সবুজ ভেলভেট পরা ব্যক্তি)। অন্যান্য চরিত্রে অভিনয় করেছেন তৌফিক ইমন, আশোক বেপারী। এ নাটকে অভিনয় করে তারিন মেরিল-প্রথম আলো পুরস্কার ২০১২ এর সেরা অভিনেত্রী (নাটক) বিভাগে সমালোচনা পুরস্কার লাভ করেন।

আরও দেখুন
---------

* রুহান রুহান

তথ্যসূত্র
---------

1. ↑  "মেলা পাইরেটেড বইয়েরও!"। *দৈনিক কালের কণ্ঠ*। ৪ ফেব্রুয়ারি ২০১০। সংগ্রহের তারিখ ৫ এপ্রিল ২০১৭।
2. ↑  "'সবুজ ভেলভেট'"। *যায়যায়দিন*। ১৮ আগস্ট ২০১২। সংগ্রহের তারিখ ৫ এপ্রিল ২০১৭।
3. ↑  "মুহাম্মদ জাফর ইকবালের 'সবুজ ভেলভেট'"। *দৈনিক সমকাল*। ১০ আগস্ট ২০১২। সংগ্রহের তারিখ ৫ এপ্রিল ২০১৭। [*স্থায়ীভাবে অকার্যকর সংযোগ*]

বহিঃসংযোগ
---------

* রকমারি.কম-এ সবুজ ভেলভেট
**ক্যারোলিনা কোজকা** (২ আগস্ট ১৮৯৮ - ১৮ নভেম্বর ১৯১৪) একজন পনের বছর বয়সী পোলিশ নারী। তিনি যৌন আক্রমণ ও হত্যার শিকার হন। এর আগে তিনি স্থানীয়ভাবে তার দৃঢ় ধর্মবিশ্বাস এবং তার প্রতিবেশী এবং সন্তানদের "ক্যাটেচাইজ" করার আগ্রহের জন্য পরিচিত ছিলেন। কোজকাকে প্রায়শই তার মৃত্যুর পদ্ধতির কারণে "পোলিশ মারিয়া গোরেত্তি" হিসাবে উল্লেখ করা হয়।

জীবন
----

কারোলিনা কোজকা ১৮৯৮ সালের ২ আগস্ট অস্ট্রিয়া-হাঙ্গেরির দখলে থাকা লেসার পোল্যান্ডের জাবাওয়া গ্রামের কাছে একটি জনপদে জন্মগ্রহণ করেন। তিনি কৃষক জান কোজকা এবং মারিয়া বোরজেকার সংসারে জন্ম নেওয়া এগারো সন্তানের মধ্যে চতুর্থ ছিলেন। ৭ আগস্ট সেন্ট জন দ্য ব্যাপটিস্টের স্থানীয় প্যারিশ গির্জায় তাকে বাপ্তিস্ম দেওয়া হয়। 

 ক্যারোলিনার একমাত্র ছবি

অপহরণ ও হত্যা
-------------

১৯১৪ সালের ১৮ নভেম্বর সকাল ৯.০০ টার দিকে একজন সশস্ত্র রুশ সৈনিক অস্ট্রিয়ান বাহিনী সম্পর্কে প্রশ্ন জিজ্ঞাসা করে বাড়িতে আসে। তারপর সে কোজকা এবং তার মেয়েকে তার সাথে কমান্ডিং অফিসারের নিকট যাওয়ার নির্দেশ দেয়। যখন তারা বনের কিনারায় পৌঁছায় তখন সৈনিকটি বাবাকে বাড়ি ফিরে যাওয়ার আদেশ দেয়। তিনি অনিচ্ছাসত্ত্বেও তার মেয়েকে রাশিয়ানদের সাথে রেখে তা বাড়ি ফিরে আসেন। ফ্রান্সিসজেক জালেসনি এবং ফ্রান্সিসজেক ব্রোদা নামের দুই জন পোলিশ ব্যক্তি আশেপাশে ছিলেন এবং ঝোপের আড়াল থেকে কোজকা কন্যার উপর সৈনিকের আক্রমণ প্রত্যক্ষ করেছিলেন। তাদের বিবরণ অনুসারে সৈনিকটি তার উপর জোর করার চেষ্টা করেছিল কিন্তু সে লড়াই করে এবং তার ধর্ষণের চেষ্টা ব্যর্থ করে। ক্ষিপ্ত হয়ে সৈনিকটি তার বেয়নেট দিয়ে তাকে একাধিকবার আঘাত করে। তিনি পালাতে সক্ষম হন এবং নিকটবর্তী জলাভূমির দিকে প্রায় ৮০০ মিটার দৌড়ান যা তাকে আরও আক্রমণ থেকে রক্ষা করে। সৈনিকটি তাকে পড়ে যেতে দেখে তাকে মৃত বলে বিশ্বাস করে তাড়া ছেড়ে দেয়। যাইহোক, তাকে বাঁচাতে অনেক দেরি হয়ে যেত কারণ তার ক্যারোটিড ধমনী কেটে ফেলা হয়েছিল এবং এর ফলে তিনি জলাভূমিতে রক্তাক্ত হয়ে মারা যান, ৯.৪০ এর কিছু সময় আগে।  এই ঘটনায় ১৯১৪ সালের ৪ ডিসেম্বর পর্যন্ত তার লাশ পাওয়া যায়নি। পরে ৬ ডিসেম্বর প্রায় ৩০০০ লোক তার অন্ত্যেষ্টিক্রিয়ায় অংশ নিয়ে তাকে সমাধিস্থ করা হয়।

 হলি ট্রিনিটি চার্চ, জাবাওয়া, কারোলিনা কোজকার বিশ্রামের জায়গা
তার ময়নাতদন্তে উপস্থিত একজন নার্স রোজালিয়া বাজারের মতে, ক্যারোলিনা কুমারী অবস্থায় মারা গেছেন বলে জানা গেছে। ১৯৮৭ সালের ১৮ মার্চ তারনও য়ের বিশপের নির্দেশে জাবাওয়া প্যারিশ গির্জার প্রধান বেদীর নিচে তার দেহাবশেষ স্থানান্তরিত করা হয়। যে স্থানে তিনি মারা যান তা একটি ক্রুশ দিয়ে চিহ্নিত করা হয়েছে। ১৯১৬ সালের ১৮ জুন জাবাওয়া গির্জা তার সম্মানে একটি স্মৃতিস্তম্ভ স্থাপন করে।

তথ্যসূত্র
---------

 

1. 1 2 3 4  "Blessed Karoliny Kózkówny"। Saints SQPN। ৯ নভেম্বর ২০১৬। সংগ্রহের তারিখ ১১ এপ্রিল ২০১৭।
2. 1 2  "The Blessed Karolina Kózka"। Sanktuarium Zabawa। ১২ এপ্রিল ২০১৭ তারিখে মূল থেকে আর্কাইভ করা। সংগ্রহের তারিখ ১১ এপ্রিল ২০১৭।
3. 1 2 3 4  "Beata Carolina Kózka"। Santi e Beati। সংগ্রহের তারিখ ১১ এপ্রিল ২০১৭।
4. ↑

বহিঃসংযোগ
---------

* হ্যাগিওগ্রাফি সার্কেল
* সাধু SQPN
* দক্ষিণ -পশ্চিম কানসাস ক্যাথলিক  ওয়েব্যাক মেশিনে আর্কাইভকৃত ১১ এপ্রিল ২০১৭ তারিখে
**সভেতলানা ভ্লাদিমিরোভা শকোলিনা** (রুশ: Светлана Владимировна Школина; জন্ম: ৯ মার্চ, ১৯৮৬) স্মোলেনস্ক এলাকার ইয়ার্তসেভোয় জন্মগ্রহণকারী রাশিয়ার ক্রীড়াবিদ। তার শারীরিক কাঠামো হচ্ছে - লম্বায় ১.৮৭ মিটার (৬ ফুট ১ ১⁄২ ইঞ্চি) এবং ওজনে প্রায় ৬৬ কিলোগ্রাম (১৪৬ পাউন্ড)। তিনি অ্যাথলেটিক্স ইভেন্টে রাশিয়ার পক্ষে উচ্চ লাফ দিয়ে থাকেন। ২০১২ সালে লন্ডনে অনুষ্ঠিত অলিম্পিক গেমসে নিজস্ব সেরা ২.০৩ মিটারের উচ্চতা অতিক্রম করে ব্রোঞ্জপদক লাভ করেছিলেন। মস্কোয় অনুষ্ঠিত ২০১৩ সালের বিশ্ব অ্যাথলেটিকস চ্যাম্পিয়নশিপে একই দূরত্ব অতিক্রমের মাধ্যমে স্বর্ণপদক জয় করেন। তবে, অভ্যন্তরীণ ক্রীড়ায় তার নিজস্ব সেরা ২.০০ মিটারের উচ্চতা অতিক্রম করেছেন আর্নস্টাডে ফেব্রুয়ারি, ২০১০ সালে।

প্রারম্ভিক জীবন
---------------

কৈশোরে তিনি ২০০৩ সালের বিশ্ব যুব অ্যাথলেটিক্স চ্যাম্পিয়নশীপ ও ২০০৪ সালের বিশ্ব যুব অ্যাথলেটিক্স চ্যাম্পিয়নশীপ প্রতিযোগিতায় রৌপ্যপদক জয় করেন। ২০০৫ সালের ইউরোপীয় জুনিয়র অ্যাথলেটিক্স চ্যাম্পিয়নশীপে স্বর্ণপদক জয় করেন। তখন তার নিজস্ব সেরা উচ্চ লম্ফের দূরত্ব ছিল - ২০০৩ সালে ক্রাসনোদারে ১.৮৮ মিটার, ২০০৪ সালের জুলাইয়ে ১.৯১ মিটার ও জুন, ২০০৫ সালে মানহেইমে ১.৯২ মিটার। ২০০৭ সালে আরো একটি স্বর্ণজয় করেন। একই সালে ইউরোপীয় অনূর্ধ্ব-২৩ অ্যাথলেটিক্স চ্যাম্পিয়নশীপে তিনি ও আদোনিয়া স্টেরিও ১.৯২ মিটার উচ্চতা অতিক্রম করলেও শেষাবধি ১.৯৫ মিটারের বাঁধা পেরুতে পারেননি। এছাড়াও, জুন ২০০৭ সালে রাশিয়ার তুলায় নিজস্ব সেরা ১.৯৬ মিটার উচ্চতা অতিক্রম করেছিলেন।

খেলোয়াড়ী জীবন
---------------

২০১২ সালের বিশ্ব অ্যাথলেটিক্স চ্যাম্পিয়নশীপে সভেতলানা শকোলিনা
২০০৮ সালের গ্রীষ্মকালীন অলিম্পিকে অংশগ্রহণের বিষয়টি ছিল তার প্রথম বড়ধরনের প্রতিযোগিতায় অংশগ্রহণ। ঐ প্রতিযোগিতায় ১.৯৩ মিটার উচ্চতা অতিক্রম করে চতুর্দশ স্থান অধিকার করেন। মৌসুমের সেরা ১.৯৮ মিটার করেছিলেন জুলাই মাসে, কাজানে। ২০০৯ সালের জানুয়ারিতে রিজেকায় অনুষ্ঠিত ইউরোপীয় অ্যাথলেটিকস ইনডোর চ্যাম্পিয়নশীপে একই উচ্চতায় চতুর্থ হয়েছিলেন।

তথ্যসূত্র
---------

1. ↑  "Svetlana Shkolina"। Sports-Reference.com। ১৪ আগস্ট ২০১২ তারিখে মূল থেকে আর্কাইভ করা। সংগ্রহের তারিখ ২৪ ফেব্রুয়ারি ২০১০।
2. ↑  সভেতলানা শকোলিনার আইএএএফ প্রোফাইল (ইংরেজি)
3. ↑  "14 finals decided on thrilling afternoon of athletics on Day Three in Debrecen"। European Athletics। ২৪ জুলাই ২০০৭। ২১ অক্টোবর ২০০৭ তারিখে মূল থেকে আর্কাইভ করা। সংগ্রহের তারিখ ২৪ ফেব্রুয়ারি ২০১০।

টেমপ্লেট:Footer World Champions High Jump Women
পল সেজান
**পল সেজান**  (ফরাসি: Paul Cézanne) (জানুয়ারি ১৯, ১৮৩৯-অক্টোবর ২২, ১৯০৬) ছিলেন ফরাসি চিত্রশিল্পী ও উত্তর-অন্তর্মুদ্রাবাদ (পোস্ট-ইমপ্রেশনিজম) ধারার নেতৃস্থানীয় শিল্পী।

চিত্রকলা
--------

চিত্রকলায় অন্তর্মুদ্রাবাদ বা প্রতিচ্ছায়াবাদের (ইমপ্রেশনিজম) প্রতিক্রিয়ায় যে কয়জন শিল্পী এঁকেছেন, পল সেজান তাদের অন্যতম। 

### *লে জুয়র দ্য কার্ত*

১৮৯২ থেকে ১৮৯৩ সালের মাঝামাঝি সময়ে *লে জুয়র দ্য কার্ত* (*Les Joueurs de Cartes* অর্থাৎ "তাস খেলোয়াড়েরা") নামে পাঁচটি তৈলচিত্র নিয়ে ধারাবাহিক নির্মাণ করেছিলেন ফরাসি এ চিত্রশিল্পী। সেজানের এই চিত্রকর্মকে ধরা হয় ১৮৯০ দশকের ‘ভিত্তি’ হিসেবে। ‘তাস খেলোয়াড়েরা’ ছবিতে সেজান মডেল হিসেবে বেছে নিয়েছিলেন তার বাগানের মালি আর এক কৃষককে। ছবিতে দেখা যায়, পাথুরে মুখ নিয়ে দুই ব্যক্তি তাস খেলছেন।

২০১১ সালে কাতারের রাজপরিবার এ ছবিটি ২৬ কোটি ৬০ লাখ ডলারে (বাংলাদেশি মুদ্রায় ২১৭৬ কোটি টাকার বেশি) কিনে নেয়।

তথ্যসূত্র
---------

1. ↑  এই ফরাসি ব্যক্তিনামটির বাংলা প্রতিবর্ণীকরণে উইকিপিডিয়া:বাংলা ভাষায় ফরাসি শব্দের প্রতিবর্ণীকরণ-এ ব্যাখ্যাকৃত নীতিমালা অনুসরণ করা হয়েছে।
2. ↑  অনলাইন ডেস্ক। "সবচেয়ে বেশি দামে বিক্রি হওয়া ৫ চিত্রকর্ম"।
পোড়ুথল
**পোড়ুথল** (মালয়ালম: പൊടുത്തോല്‍) হল একটি দক্ষিণ ভারতীয় উত্তর মালাবার অঞ্চলের মূল খাবারের আনুষঙ্গিক পদ। এটি সাধারণত মধ্যাহ্নভোজ এবং রাতের খাবারে রান্না করা ভাতের সাথে পরিবেশন করা হয়। এটি ঐতিহ্যগতভাবে বিবাহ এবং অন্যান্য অনুষ্ঠানের উদযাপনে পরিবেশন করা হয়। অপরদিকে, মটরশুটি পোডুথোল স্বাস্থ্যকর উদ্ভিজ্জ সহ ফ্রাই তৈরি করা সহজ এবং বাষ্পযুক্ত ভাতের জন্য একটি নিখুঁত পার্শ্বপদ। একইসাথে উল্লেখ্য যে, কোড়ানো নারকেল দিয়ে সাজানো এই খাবারগুলি সাধারণত উত্তর মালাবারে পোডুথল এবং কেরালার বাকি অংশে থোরান হিসাবে উল্লেখ করা হয়। এটি সাধারণত মধ্যাহ্নভোজ এবং রাতের খাবারের সময় রান্না করা ভাতের সাথে খাওয়া হয়। এটি একটি প্রথাগত খাবার যা মূলত বিবাহ, জন্মদিনের পার্টি এবং অন্যান্য অনুষ্ঠানের মতো বিশেষ অনুষ্ঠানে তৈরি করা হয়।

রান্নার পদ্ধতি
--------------

পোডুথোল রান্নার প্রথম ধাপে বাঁধাকপি, মটরশুটি, অপরিপক্ক কাঁঠাল, গাজর, কাঁচা কলা, ইয়ার্ডলং শিম, করলা, সাদা দাগওয়ালা ওলকচুর ফুল এবং সবুজ বা লাল চিরা, সজনে ডাঁটা, কলমী শাক (ইপোমিয়া অ্যাকোয়াটিকা) এবং বকফুল (সেসবানিয়া গ্র্যান্ডিফ্লোরা) সহ বাকি শাকসবজিগুলি সূক্ষ্মভাবে কাটা হয়। এই সূক্ষ্ম কাটা পাতা এবং শাকসব্জী হলুদ গুঁড়ো, লঙ্কা গুঁড়ো, কাটা পেঁয়াজ এবং কোড়া নারকেলের সাথে মেশান হয়। মিশ্রণটি একটি গরম প্যানে রাখা হয় এবং পুরোপুরি রান্না না হওয়া পর্যন্ত নাড়তে হয়। রান্নার পর নারকেল তেলে ভাজা কারি পাতা ও সরিষা রসুনের সঙ্গে ঢেলে দেওয়া হয়।

আরও দেখুন
---------

* কালথপ্পম
* কিন্নাথপ্পম
* কলরিপয়ত্তু
* থোরান

তথ্যসূত্র
---------
"'পোতি সমুদ্র বন্দর **জর্জিয়ার পোতিতে রিওনি নদীর মুখে পূর্ব কৃষ্ণ সাগরের উপকূলে অবস্থিত একটি প্রধান সমুদ্র বন্দর ও পোতাশ্রয়। এটি ৪২°৯′১৮″ উত্তর ৪১°৩৯′১৬″ পূর্ব﻿ / ﻿৪২.১৫৫০০° উত্তর ৪১.৬৫৪৪৪° পূর্ব﻿ / 42.15500; 41.65444 এর মধ্যে অবস্থিত।** 

পোতি বন্দরটি একটি বহুজাতিক প্রকল্প ট্রান্স-ককেসীয় করিডোরের একটি ক্রস পয়েন্ট, যা কাস্পিয়ান অঞ্চল মধ্য এশিয়ার ভূমি-বেষ্টিত দেশগুলির সাথে রোমানীয় বন্দর কনস্টানিয়া এবং বুলগেরীয় বন্দর ভার্নাকে সংযুক্ত করে।

ইতিহাস
------

[[রাশিয়ান সাম্রাজ্য|রাশিয়ান সাম্রাজ্যের] দ্বারা অটোমান সাম্রাজ্যের পোতি শহরটি জয় করা হলে ১৮২৮ সালের পরে খুবই স্বল্প সময়ের মধ্যে পতিতে একটি বন্দর নির্মাণের পরিকল্পনা গৃহীত হয়। ১৮৫৮ সালে পোতিকে বন্দর শহর হিসেবে স্বীকৃতি দেওয়া হয় এবং এর নির্মাণ কাজ ১৯০৭ সালের মধ্যে সম্পন্ন হয়। বন্দরনগরীটি ডাচ সরকার ও ইউরোপীয় ইউনিয়নের পৃষ্ঠপোষকতায় বেশ কয়েকটি পুনর্গঠন করা হয়।

২০০৭ সালের পরিসংখ্যান অনুযায়ী বন্দরটি মোট ৭.৭ মিলিয়ন টন পন্য এবং ১,৮৫,০০০ টিইইউ কন্টেইনার পরিচালন করে।

বেসরকারীকরন ও বর্তমান মালিকানা
------------------------------

"২০০৮ সালের এপ্রিল মাসে, জর্জিয়া পট্টি বন্দরের ৫১ শতাংশ শেয়ার রাশ আল খাইমাহ বিনিয়োগের (রকিয়া) কাছে বিক্রি করে, যা সংযুক্ত আরব আমিরাত (ইউএই) -এর একজন সদস্য রাশ আল খাইমাহের আধিকারিকের মালিকানাধীন একটি কোম্পানি। রাকিয়া নতুন পোর্ট টার্মিনালের ব্যবস্থাপনায় এবং একটি ৪৯-বছরের ব্যবস্থাপনা ছাড়ের মুক্ত জোন (FIZ) উন্নয়নসহ জর্জিয়া উপদেষ্টা রাকিয়া জর্জিয়া ফ্রি ইন্ডাস্ট্রিয়াল জোন এলএলসি'র মাধ্যমে দায়িত্ব পালন করেন। নতুন ফিজিজ আনুষ্ঠানিকভাবে জর্জিয়া মিখাইল সাকাসভিলিয়ান ২০০৮ সালের ১৫ এপ্রিল আনুষ্ঠানিকভাবে উদ্বোধন করেন। ২০০৯ সালে, রকি ইউইইইয়ার বন্দর অবশিষ্ট ৪৯ শতাংশ শেয়ার ক্রয় করেন। তবে, ২০০৯ সালের নভেম্বর মাসে দুবাইয়ের ঋণ সংকটের পর শেখ সৌদ বিন সাফদেককে ২০১০ সালের অক্টোবর মাসে বিদেশে সর্বাধিক সম্পদ বিক্রি করে দেওয়া হয়।

তথ্যসূত্র
---------

1. ↑  Poti Sea Port: History. Poti Sea Port website. Accessed on April 21, 2008.
2. ↑  Poti Sea Port: Annual Figures – 2007. Poti Sea Port website. Accessed on April 21, 2008.
3. ↑  Christina Tashkevich (April 16, 2008). President inaugurates Poti port project. *The Messenger Online*. Accessed on April 19, 2008.
4. ↑  "COVER STORY - RAK SPECIAL REPORT - The man who sold the world. - Free Online Library"। *Thefreelibrary.com*। সংগ্রহের তারিখ ২২ ফেব্রুয়ারি ২০১৯। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
**কিটি থংলঙ্গ্যা** (৬ অক্টোবর ১৯২৮ - ১২ ফেব্রুয়ারি ১৯৭৪) হলেন একজন বিশিষ্ট থাই স্তন্যপায়ী ও পাখিবিজ্ঞানী। খুব সম্ভবত দুইটি বিপদাপন্ন প্রজাতি আবিষ্কারের মাধ্যমে তিনি খ্যাতি অর্জন করে।

জীবনী
-----

কিটি থংলঙ্গ্যা ১৯২৮ খ্রিষ্টাব্দের ৬ অক্টোবর থাইল্যান্ডের ব্যাংককে জন্মগ্রহণ করেন। তিনি ১৯৫৩ খ্রিষ্টাব্দে ব্যাংককের চুলালংকর্ণ বিশ্ববিদ্যালয় থেকে জীববিজ্ঞানে উচ্চতর ডিগ্রি অর্জন করেন। পরবর্তীকালে তিনি জাতীয় বিজ্ঞান সোসাইটি কর্তৃক প্রতিষ্ঠিত একটি জাদুঘরে জীববিজ্ঞানী হিসেবে কাজে যোগ দেন। এরপর ১৯৫৬ খ্রিষ্টাব্দে তিনি থাই কনজার্ভেশন সোসাইটিতে (থাই সংরক্ষণ সম্প্রদায়) স্থানান্তরিত হন। ১৯৬৫ সালে কিটি থংলঙ্গ্যা থাই ন্যাশনাল রেফারেন্স কালেকশন-এর কিউরেটর নিযুক্ত হন।

কর্মজীবন
--------

কিটি থংলঙ্গ্যা জন এডওয়ার্ডস হিলের সাথে ১৯৭৩ খ্রিষ্টাব্দে বিশ্বের ক্ষুদ্রতম বাদুড় প্রজাতি তথা বিশ্বের ক্ষুদ্রতম স্তন্যপায়ী প্রাণী কিটির শূকর-নাসা বাদুড় (বৈজ্ঞানিক নাম: *Craseonycteris thonglongyai*) আবিষ্কার করেন। তবে গুরুতর হার্ট অ্যাটাকের কারণে কিটি থংলঙ্গ্যা অকস্মাৎ মৃত্যুবরণ করলে তাঁর ব্রিটিশ সহকর্মী জন এডওয়ার্ড হিল বাদুড়ের আনুষ্ঠানিক বর্ণনা করেন। জন হিল আবিষ্কর্তা কিটি থংলঙ্গ্যার স্মরণে তার নামে বাদুড় প্রজাতির নামকরণ করেন। তিনি ১৯৭২ খ্রিষ্টাব্দে সালিম আলীর কলা বাদুড় (বৈজ্ঞানিক নাম: *Latidens salimalii*) নামে আরেকটি বাদুড় প্রজাতি আবিষ্কার করেন, যা অত্যন্ত বিরল। বাদুড়ের এই প্রজাতিটিকে পূর্বে ভারতীয় সংগ্রহশালায় ক্ষুদ্র-নাসা কলা বাদুড় নামে ভুল বর্ণনা করা হতো। কিটি থংলঙ্গ্যা এই প্রজাতিকে পুনরায় বর্ণনা করেন এবং ভারতীয় পক্ষীবিজ্ঞানী সালিম আলীর নামে এর নামকরণ করেন।

পক্ষীবিজ্ঞানের ক্ষেত্রে কিটি থংলঙ্গ্যার আবিষ্কারগুলোর মধ্যে সবচেয়ে পরিচিত হলো সাদা চোখের নদী মার্টিন (বৈজ্ঞানিক নাম: *Pseudochelidon sirintarae*), যা তিনি ১৯৬৯ সালে আবিষ্কার করেন। থংলঙ্গ্যা রাজকুমারী সিরিন্ধর্ন থেপ্রাতনসুদার স্মরণে এই বৃহৎ সোয়ালো পাখির নামকরণ করেন। পাখিটিকে তিনি থাইল্যান্ডের মধ্যাঞ্চলের একটি হ্রদে শীতার্ত অবস্থায় খুঁজে পান। তবে এর আবাসস্থল বা প্রজননস্থল এখনও অজানা। পাখিটি বর্তমানে বিলুপ্ত বলে ধারণা করা হয়।

কিটি থংলঙ্গ্যা ১৯৭২ খ্রিষ্টাব্দের ডিসেম্বর মাসে ম্যাকং খঞ্জনের (বৈজ্ঞানিক নাম: *Motacilla samveasna*) দুইটি নমুনা সংগ্রহ করেন, যা থাইল্যান্ডে উক্ত প্রজাতির প্রথম আবিষ্কার হিসেবে গণ্য করা হয়।

তিনি "*ব্যাটস ফ্রম থাইল্যান্ড অ্যান্ড কম্বোডিয়া*" ("থাইল্যান্ড ও কম্বোডিয়ার বাদুড়") গ্রন্থের সহ-লেখক হিসেবে কাজ করেন। পরবর্তীকালে তিনি থাইল্যান্ডের বাদুড় প্রজাতির শ্রেণীবিন্যাসগত পর্যবেক্ষণ বা গবেষণা শুরু করেন, যা তার মৃত্যুর পর "*দ্য ব্যাটস অ্যান্ড ব্যাট'স প্যারাসাইটস অব থাইল্যান্ড*" ("থাইল্যান্ডের বাদুড় ও বাদুড়ের পরজীবী") নামে গ্রন্থাকারে প্রকাশিত হয়।

তথ্যসূত্র
---------

1. 1 2  ডুয়েন এ, শ্লাইটার (১৯৭৫)। "কিটি থংলঙ্গ্যা, ১৯২৮–১৯৭৪"। *জার্নাল অব ম্যামালজি ৫৬(১)*: ২৭৯–২৮০।

আরও পড়ুন
---------

* টার্নার, অ্যাঞ্জেলা কে; রোজ, ক্রিস (১৯৮৯)। *অ্যা হ্যান্ডবুক টু দ্য সোয়ালোজ অ্যান্ড মার্টিনস অফ দ্য ওয়ার্ল্ড* (ইংরেজি ভাষায়)। ক্রিস্টোফার হেলম। আইএসবিএন 0-7470-3202-5।
* কিটির শূকর-নাসা বাদুড়, অ্যানিমেল লাইফ রিসোর্স
* এডওয়ার্ডস, জন; থংলঙ্গ্যা, কিটি (১৯৭২)। "ব্যাটস ফ্রম থাইল্যান্ড অ্যান্ড কম্বোডিয়া" (ইংরেজি ভাষায়)। *বুলেটিন অফ দ্য ব্রিটিশ মিউজিয়াম (ন্যাচারাল হিস্ট্রি) জুলজি।* **২২**(৬)
* হিল, জে ই এবং ম্যাকনিলি, জেফরি এ, *দ্য ব্যাটস অ্যান্ড ব্যাট'স প্যারাসাইটস অব থাইল্যান্ড*।
হেদভা হারেচাভি
**হেদভা হারেচাভি**, ইসরায়েলি কবি ও শিল্পী। তিনি ১৯৪১ সালে ইসরায়েলের অন্যতম প্রাচীন কিবুতজিম দেগানিয়া বেতে জন্মগ্রহণ করেন।  তার ইলিশা নামে একটি সন্তান ছিল, যিনি অল্প বয়সে মারা যান। হেদভা তার জীবনের বেশিরভাগ সময় জেরুসালেমে কাটিয়েছেন। 

হেদভা জেরুসালেমের বেজালেল একাডেমি অফ আর্টের থেকে স্নাতক হন। তার শিল্পকর্মগুলি ইসরায়েলে একক ব্যক্তির প্রদর্শনীতে এবং ইসরায়েল ও বিদেশে অনেক দলবদ্ধ প্রদর্শনীতে প্রদর্শিত হয়েছে।

হিব্রু দৈনিক আল হামিশমারে (১৯৬৭) প্রকাশিত তার প্রথম কবিতাগুলি বিশিষ্ট হিব্রু কবি লিয়া গোল্ডবার্গ (১৯১৭-১৯৭০) প্রকাশের জন্য জমা দিয়েছিলেন। লিয়া গোল্ডবার্গ পরবর্তীকালে হেদভার হিব্রু কবিতার প্রথম বই কি হু মেলেচ (কারণ তিনি একজন রাজা), ১৯৭৪ সালে প্রকাশের জন্য নির্বাচন ও প্রস্তুত করেন, যা র‍্যাচেল নিউম্যান কবিতা পুরস্কার লাভ করে। তার কবিতা ইংরেজি, আরবি, রাশিয়ান ও জার্মান সহ অনেক ভাষায় অনুবাদ করা হয়েছে  এবং অসংখ্য প্রকাশনা ও কাব্যগ্রন্থে প্রকাশিত হয়েছে।

তার কবিতার প্রধান সংকলন, আ বার্ড দ্যাট ইজ ইনসাইড স্ট্যান্ডস আউটসাইড: পোয়েমস, ১৯৬২-২০০৮ ২০০৯ সালের ইসরায়েলের হিব্রু কবিতার দুইটি প্রধান প্রকাশক কিবুতজ হা মিউচাদ  ও জেরুজালেমের বিয়ালিক ইনস্টিটিউট দ্বারা প্রকাশিত হয়েছিল। তার সবচেয়ে সাম্প্রতিক বই, *রানা*, ২০১৪ সালে কিবুতজ হা মিউচাদ প্রকাশক দ্বারা প্রকাশিত হয়। 

তিনি পুনরাবৃত্তিতে ভারী কবিতা লেখার জন্য পরিচিত, যার অর্থ পাঠক শুনছে না, তার আবেগকে আরও বাড়িয়ে তুলছে।  তাকে কবিতার নারীবাদী আন্দোলনের অংশ হিসেবে বিবেচনা করা হয়, প্রাচীন হিব্রু গ্রন্থের ভাষাতত্ত্ব গ্রহণ করে এবং সেগুলি তার কবিতার অনুপ্রেরণা হিসেবে ব্যবহার করে। 

তিনি প্রধানত জলরঙে আঁকেন।

হেদভা কবিতার জন্য বেশ কয়েকটি পুরস্কার জিতেছেন, তার মধ্যে ১৯৮২ সালে ও ১৯৯৩ সালে কবিতার জন্য প্রধানমন্ত্রী পুরস্কার; এবং ২০১০ সালে কবিতার জন্য মর্যাদাপূর্ণ ইয়েহুদা আমিচাই পুরস্কার রয়েছে। তাকে মহান ইসরায়েলি মহিলা কবিদের একজন বলে মনে করা হয়।

পুরস্কার
--------

হেদভা হারেচাভি হলেন ইসরায়েলের অন্যতম মহিলা কবি। তিনি কবিতা লেখার জন্য বহু পুরুস্কার লাভ করেছেন। তার পুরুস্কারসমূহের মধ্যে *রাচেল নিউম্যান পুরস্কার* থেকে শুরু করে *বিয়ালিক পুরস্কার* রয়েছে। তিনি দু'বার *হিব্রু লেখকদের জন্য লেভি ইশকল প্রধানমন্ত্রীর পুরস্কার* লাভ করেছেন। তার প্রাপ্ত পুরস্কারগুলি নিচে তালিকা আকারে প্রকাশ করা হল - 

* *কি হু মেলেচ*-এর জন্য রাচেল নিউম্যান পুরস্কার (কারণ তিনি একজন রাজা, ১৯৭৪)
* *হিব্রু লেখকদের জন্য লেভি ইশকল প্রধানমন্ত্রীর পুরস্কার*, ১৯৮২ ও ১৯৯২।
* *ইয়েহুদা আমিহাই পুরস্কার*, ২০১০।
* *রামাত গাণ পুরস্কার*, ২০১১।
* কবিতার জন্য আকুম পুরস্কার, ২০১৩
* হিব্রু সাহিত্যের জন্য *বিয়ালিক পুরস্কার*, ২০১৪

তথ্যসূত্র
---------

1. ↑  Burnshaw, Stanley, et al. (eds.) The Modern Hebrew poem itself, p.260-61 (2002) (আইএসবিএন ৯৭৮-০৮১৪৩২৪৮৫১)
2. ↑  Hess, Tamar (১৯৯৯)। *Hebrew Feminist Poems from Antiquity to the Present: A Bilingual Anthology*। Feminist Press at CUNY। পৃষ্ঠা 246।
3. ↑  "Jerusalem Artists House"। *art.org.il*। সংগ্রহের তারিখ ৮ মার্চ ২০১৬।
4. ↑  Hakibbutz HaMeuchad
5. ↑  Hakibbutz HaMeuchad
6. ↑  Burnshaw, Stanley (২০০৩)। *The Modern Hebrew Poem Itself*। Wayne State University Press। পৃষ্ঠা 261, 262।
7. ↑  Hess, Tamar (১৯৯৯)। *Hebrew Feminist Poems from Antiquity to the Present: A Bilingual Anthology*।

বহিঃসংযোগ
---------

* Poetryinternationalweb.org  ওয়েব্যাক মেশিনে আর্কাইভকৃত ২০ জুলাই ২০১১ তারিখে
* הבלוג של חדוה הרכבי באתר "בננות"
* שירשת:
*
**জালালউদ্দীন মুহাম্মাদ কামরুদ্দৌলা** (মৃত্যু. আনু. ১৮৩৪ বা ১৮৩৬) ছিলেন ঊনিশ শতকের ঢাকা বা জাহাঙ্গীরনগরের দ্বাদশ নায়েব নাজিম। তিনি ছিলেন তার পূর্বসূরী নায়েব নাজিম শামসুদ্দৌলার পুত্র এবং তার উত্তরসূরী নায়েব নাজিম গাজীউদ্দীন হায়দারের পিতা।

জীবন
----

কামরুদ্দৌলা ১৮৩১ সালে *ঢাকার নায়েব নাজিমের* পদে আসীন হন। তিনি নায়েব নাজিম শামসুদ্দৌলার পুত্র ও উত্তরসূরী ছিলেন। তার পিতাও তার পিতামহ জসরত খানকে নায়েব নাজিম হিসেবে স্থলাভিষিক্ত করেন। ১৭৬৫ সাল থেকে *নায়েব নাজিম* পদটি কামরুদ্দৌলার পিতামহ জসরত খানের পরিবারের জন্য বংশানুক্রমিক পদে পরিণত হয়। জসরত খান ১৭৫৫-৬২ এবং ১৭৬৫–১৭৭৮ এ দুই মেয়াদে নায়েব নাজিম পদে অধিষ্ঠিত ছিলেন। জসরত খানের দ্বিতীয় মেয়াদের পরে তার তিন নাতি হাশমত জঙ্গ (১৭৭৮-১৭৮৫), নুসরাত জঙ্গ (১৭৮৫-১৮২২) এবং কামরুদ্দৌলার পিতা শামসুদ্দৌলা (১৮২২-১৮৩১) পরপর নায়েব নাজিম পদে অভিষিক্ত হন। কামরুদ্দৌলা তার পিতা শামসুদ্দৌলাকে প্রতিস্থাপিত করেন। ১৭১৭ সালে পদ সৃষ্টি হওয়ার পর থেকে নায়েব নাজিমরা প্রত্যক্ষ বা পরোক্ষভাবে জাহাঙ্গীরনগর নিয়াবত শাসন করলেও ১৭৫৭ সালে ভারতে ব্রিটিশ শাসন কায়েম এবং ১৭৬৫ সালে ব্রিটিশরা দেওয়ানি (রাজস্ব ক্ষমতা) লাভের ফলে ঢাকার নায়েব নাজিমরা তাদের প্রকৃত ক্ষমতা হারায়। যার ফলে তাঁরা ছিলেন নিছক পদবি ও সামান্য ভাতার অধিকারী। কামরুদ্দৌলার আমলে তিনি নিজেও ব্রিটিশদের দ্বারা নিয়োগকৃত তেমনই একজন নামিক পদবীধারী নায়েব নাজিম ছিলেন।

মৃত্যু ও উত্তরাধিকার
--------------------

কামরুদ্দৌলা ১৮৩৪ সালে (মতান্তরে. ১৮৩৬ সাল) মৃত্যুবরণ করেন। তার মৃত্যুর পরে তার পুত্র গাজীউদ্দীন হায়দার নায়েব নাজিম হন। তবে গাজীউদ্দীন নিঃসন্তান অবস্থায় মৃত্যুবরণ করলে ঢাকা নিয়াবতের সমাপ্তি ঘটে।

তথ্যসূত্র
---------

1. 1 2 3 4  ইসলাম, সিরাজুল (২০১২)। "গাজীউদ্দীন হায়দার"। ইসলাম, সিরাজুল; করিম, কেএম। *বাংলাপিডিয়া: বাংলাদেশের জাতীয় জ্ঞানকোষ* (দ্বিতীয় সংস্করণ)। এশিয়াটিক সোসাইটি অব বাংলাদেশ।
2. 1 2  ইসলাম, সিরাজুল (২০১২)। "নায়েব নাজিম"। ইসলাম, সিরাজুল; করিম, কেএম। *বাংলাপিডিয়া: বাংলাদেশের জাতীয় জ্ঞানকোষ* (দ্বিতীয় সংস্করণ)। এশিয়াটিক সোসাইটি অব বাংলাদেশ।
3. ↑  Allen, Basil Copleston (১৯১২)। *Dacca : Eastern Bengal District Gazetteers* (ইংরেজি ভাষায়)। Concept Publishing Company। আইএসবিএন 9788172681944।
4. ↑  ইসলাম, সিরাজুল (২০১২)। "নওয়াব"। ইসলাম, সিরাজুল; করিম, কেএম। *বাংলাপিডিয়া: বাংলাদেশের জাতীয় জ্ঞানকোষ* (দ্বিতীয় সংস্করণ)। এশিয়াটিক সোসাইটি অব বাংলাদেশ।
হেত্বাভাস বা অপযুক্তির আশ্রয়ে কোন দাবি উত্থাপন করলেই সেই দাবি ভুল হওয়ার যুক্তি হলো ফ্যালাসি ফ্যালাসি বা অপযুক্তির কুযুক্তি। একে argument to logic (argumentum ad logicam), কুযুক্তির কুযুক্তি ( the fallacy fallacy), কুযুক্তিকের কুযুক্তি (the fallacist's fallacy) ও বদকারণিক কুযুক্তি (the bad reasons fallacy) বলেও অভিহিত করা হয়ে থাকে।

যেকোন বিতর্কে কোনো কেইস বা অবস্থান গঠনের জন্য কিছু যৌক্তিক ক্রিয়া-প্রক্রিয়া বা logical operation সম্পাদন করা আবশ্যক। অন্যথায় সব যৌক্তিক ক্রিয়া-প্রক্রিয়ার চূড়ান্ত ফলাফলও ভুলই হবে।

আবার একটা সঠিক দাবি উত্থাপনের লক্ষ্যে বেঠিক যুক্তির আশ্রয় নিলে কিন্তু দাবিটি মিথ্যা হয় না। "পৃথিবী সূর্যের চারিদিকে ঘুরে" দাবিটির পক্ষে লড়তে গিয়ে প্রতিপক্ষকে কোন অপ্রাসঙ্গিক যুক্তি দিলে বা প্রসঙ্গচ্যুত হলেও, মূল দাবিটির সত্যতা বিন্দুমাত্র কমবে না।

একটি আরগুমেন্ট প্রতিষ্ঠা করার জন্য লজিক্যাল অপারেশনগুলো সুষ্ঠু ভাবে সম্পাদন করাই মুখ্য নয়, অনুমিতিগুলোর সত্যতাও নিশ্চিত করা আবশ্যক।

উদাহরণ
------

**ব্যক্তি ক** দাবি করল যে পত্রিকার স্বাস্থ্য পাতার চিকিৎসক কলামলেখক যেহেতু বলেছেন দৈনিক দুটো ডিম খাওয়া বর্তমানে খুব প্রচলিত, তার মানে দৈনিক দু’টো ডিম খাওয়া নিশ্চয়ই স্বাস্থ্যের জন্য উপকারী! **ব্যক্তি ক** এখানে একাধারে চিকিৎসকের প্রতি appeal to authority হেত্বাভাসের শিকার হয়েছে ও লেখকের ব্যক্তিনিষ্ঠ(subjective) বক্তব্য হতে অযৌক্তিকভাবে একটা বৈজ্ঞানিক সিদ্ধান্তে উপনীত হয়েছে। **ব্যক্তি ক**-এর সিদ্ধান্ত নেওয়ার প্রক্রিয়াটি ভুল, কিন্তু এতে প্রতিদিন দুটো ডিম খাওয়ার সম্ভাব্য উপকারিতা বাতিল হয়ে যায় না। কোন **ব্যক্তি ঙ** যদি এখন দাবি করে যে যেহেতু **ব্যক্তি ক** অপযুক্তি দিয়েছে তাই ডিম খাওয়া খারাপ, তাহলে তিনিও Fallacy fallacy বা আর্গুমেন্ট ফ্রম ফ্যালাসির শিকার হয়েছেন।

তথ্যসূত্র
---------

1. ↑  K. S. Pope (২০০৩)। "Common Logical Fallacies in Psychology: 26 Types & Examples"। Fallacies & Pitfalls in Psychology।
2. ↑  Burkle-Young, F. A.; Maley, S. (১৯৯৭)। *The research guide for the digital age*। পৃষ্ঠা 324। আইএসবিএন 978-0-7618-0779-7।
3. ↑
4. ↑  Warburton, Nigel (২০০৭)। *Thinking from A to Z*। Routledge। পৃষ্ঠা 25। আইএসবিএন 978-0-4154-3371-6। সংগ্রহের তারিখ ১০ আগস্ট ২০১৩।
**ডাইনামিক-লিংক লাইব্রেরী** হল মাইক্রোসফটের অপারেটিং সিস্টেম উইন্ডোজ এবং ওএস/২ এর সংযোজনশীল ফাংশন, তথ্য, ডেটার ভাণ্ডার। ডাইনামিক-লিংক লাইব্রেরি হল একধরনের সহকারী ফাইল যা প্রধান ফাংশনের সাথে যুক্ত হয়ে কর্ম সম্পাদনায় সহায়তা করে। ডাইনামিক-লিংক লাইব্রেরি কে সংক্ষেপে **ডিএলএল** ফাইল বলা হয় কারণ এই ফাইলের নামের শেষে  `.DLL`  লেখা থাকে। তবে কিছু ফাইলের শেষে  `.OCX`  লেখা থাকে। মাইক্রোসফটের পোর্টেবল এক্সিকিউটেবল ফাইল  `PE`  তে প্রয়োজনীয় তথ্য সরবরাহের জন্য ডাইনামিক-লিংক লাইব্রেরি ব্যবহার করা হয়। এক্সিকিউটেবল ফাইল  `.EXE`  এবং ডাইনামিক-লিংক লাইব্রেরি ফাইলের গঠন প্রায় একরকম। ডাইনামিক-লিংক লাইব্রেরি থেকে প্রোগ্রাম প্রয়োজনীয় তথ্য, নির্দেশনা গ্রহণ করতে পারে।

নেপথ্য
------

প্রথমদিকে মাইক্রোসফটের প্রোগ্রামগুলি সাধারণ ভাবে কাজ করত এবং এগুলোর জন্য নির্দেশনা ছিল অল্প। চিত্রভিত্তিক অপারেটিং সিস্টেম আসার পর সিপিইউ'র উপর চাপ বাড়তে থাকে। একই সময়ে অনেক প্রোগ্রাম চালনার প্রয়োজন পড়ে। কিন্তু সমস্যা হল এক্সিকিউটেবল ফাইল ফাইল অন্য কোন প্রোগ্রামকে নিষ্ক্রিয় অবস্থায় তথ্যসংগ্রহ করতে দেয় না ও এক্সিকিউটেবল ফাইল কোন সক্রিয় ফাইল থেকে তথ্য পড়তে/সংগ্রহ করতে পারে না। এর ফলে এক্সিকিউটেবল ফাইলের আকার-আকৃতি বৃদ্ধি করার প্রয়োজনীয়তা দেখা দেয়। এই সমস্যা কাটিয়ে ওঠার জন্য ডাইনামিক-লিংক লাইব্রেরি ডিজাইন করা হয়। ডাইনামিক-লিংক লাইব্রেরীর সুবিধা হল এই ফাইল থেকে অনেক প্রোগ্রাম এক সাথে তথ্য সংগ্রহ করতে পারে।

সুবিধা
------

* যেকোনো প্রোগ্রাম এই ফাইল থেকে তথ্য সংগ্রহ করতে পারে।
* এন্ট্রি পয়েন্ট খুঁজে বের করে এর ফাংশন ব্যবহার করা যায়।
* কোন ক্ষতি করে না।
* যে কোন কিছু জমা করে রাখা যায়। (তৈরি করার সময়)

বহিঃসংযোগ
---------

* ডাইনামিক-লিংক লাইব্রেরি আমদানি , রপ্তানি [*স্থায়ীভাবে অকার্যকর সংযোগ*]
* ডাইনামিক-লিংক লাইব্রেরি সমূহ
* ডাইনামিক-লিংক লাইব্রেরি নিরাপত্তা
* পুরাতন ডাইনামিক-লিংক লাইব্রেরী
* ডাইনামিক-লিংক লাইব্রেরি ব্যবহারের নিয়ম নীতি
* ডাইনামিক-লিংক লাইব্রেরি কি ?
* ডাইনামিক-লিংক লাইব্রেরীর উন্মুক্ত ফাংশন
* পোর্টেবল ডাইনামিক-লিংক লাইব্রেরী
* ডাইনামিক-লিংক লাইব্রেরীর প্রকারভেদ
* ডাইনামিক-লিংক লাইব্রেরি নিরাপত্তা ইস্যু
* ডাইনামিক-লিংক লাইব্রেরি কারপেক্ট বোম
* ডাইনামিক-লিংক লাইব্রেরি হ্যাকিং
* ডাইনামিক-লিংক লাইব্রেরি অ্যাটাক
* ডাইনামিক-লিংক লাইব্রেরি ভালভাবে ব্যবহারের নিয়ম

তথ্যসূত্র
---------

1. ↑  
Microsoft Corporation। "Creating a Resource-Only DLL"। *Microsoft Developer Network Library*।
2. ↑  "The End of DLL Hell"। Microsoft Corporation। ২০০৮-০৫-০৬ তারিখে মূল থেকে আর্কাইভ করা। সংগ্রহের তারিখ ২০০৯-০৭-১১।
3. ↑  "Linker Support for Delay-Loaded DLLs"। Microsoft Corporation। সংগ্রহের তারিখ ২০০৯-০৭-১১।
গোপীবল্লভপুরের কাছে সুবর্ণরেখা নদী
**গোপীবল্লভপুর** পশ্চিমবঙ্গের ঝাড়গ্রাম জেলার ঝাড়গ্রাম মহকুমায় অবস্থিত একটি গ্রাম। এখানে একটি থানা রয়েছে, যা গোপীবল্লভপুর থানা নামে পরিচিত।

ঐতিহাসিক ভাবে এই স্থানটির গুরুত্ব রয়েছে । মারাঠা বর্গীরা যখন বাঙলা আক্রমণ করেছিল তখন এই অঞ্চলে তাদের আস্তানা ছিল । আর তা থেকেই এখানকার একটি জায়গায় নাম বর্গীডাঙা হয় ।

জনসংখ্যা
--------

ভারতের ২০০১ সালের আদম শুমারি অনুসারে গোপীবল্লভপুর শহরের মোট জনসংখ্যা ছিল ৪,০৬১ জন, যার মধ্যে ২,০৫৫ জন (৫১%) পুরুষ এবং ২,০০৬ জন (৪২%) মহিলা। ৬ বছরের নিচে জনসংখ্যা ছিল ৪০১ জন। গোপীবল্লভপুরের সাক্ষর ব্যক্তির সংখ্যা ৩,১১১ জন (৬ বছরের উপরের জনসংখ্যার ৭৬.৬১%)।

থানা
----

গোপীবল্লভপুর থানার প্রশাসনিক এলাকা হল গোপীবল্লভপুর ১ সমষ্টি উন্নয়ন ব্লক।

পরিবহন
------

কলকাতা ও ওড়িশা উভয় স্থান থেকে সড়ক পথের সাহায্যে গোপীবল্লভপুরে প্রবেশ করা যায়। এসপ্ল্যানেড থেকে গোপিবলভপুর পর্যন্ত নিয়মিত ডিলাক্স বাস পরিষেবা পাওয়া যায়। উল্লেখযোগ্য বাস পরিষেবা হল **নীলমাধব বাস সার্ভিস**, জয়মাধব বাস সার্ভিস, দেবদাস বাস সার্ভিস, দাস অ্যান্ড দাস বাস সার্ভিস এবং ধামসাই রুটের বাস পরিষেবা। কটক, ভুবনেশ্বর ও পুরী পর্যন্ত রাত্রিকালীন বাস পরিষেবা পাওয়া যায় গোপীবল্লভপুর থেকে।

রেলপথের জন্য, গোপীবল্লভপুর থেকে ৪৮ কিমি দূরে ঝাড়গ্রাম শহরে যেতে হয়। ঝড়গ্রাম শহরের সঙ্গে হাওড়া স্টেশন তথা কলকাতার মধ্যে যোগাযোগ রক্ষা করে ইস্পাত এক্সপ্রেস । এই এক্সপ্রেস ট্রেন হাওড়া থেকে ঝাড়গ্রাম পৌঁচ্ছাতে দুই ঘণ্টার বেশি সময় নেয়। এছাড়াও, খড়গপুর রেলওয়ে স্টেশন থেকে বেশ কয়েকটি বাস পাওয়া যায় গোপীবল্লভপুর পৌঁচ্ছাতে।

রাজ্য মহাসড়ক ৯ (পশ্চিমবঙ্গ) দুর্গাপুর (পশ্চিম বর্ধমান জেলায় অবস্থিত) শহরের সঙ্গে নয়াগ্রামকে (ঝাড়গ্রাম জেলা অবস্থিত) যুক্ত করেছে এবং এই মহাসড়কটি গোপীবল্লভপুরকে যুক্ত করেছে মাঝ পথে। পশ্চিমবঙ্গ, ওড়িষ্যা রাজ্যের সীমানায় অবস্থিত হওয়ায় কারনে যোগাযোগ এর গুরুত্ব অপরিসীম ।

স্বাস্থ্য
---------

গোপীবল্লভপুর সুপার স্প্যাশালিটি হাসপাতাল স্থানীয় লোকের চিকিৎসা পরিষেবা প্রদান করে।

শিক্ষা
------

### উচ্চ বিদ্যালয়

* নয়াবাসন জনকল্যাণ বিদ্যাপীঠ
* নয়াবাসন জনকল্যাণ বালিকা বিদ্যাপীঠ
* ছাতিনাসোল এস সি উচ্চ বিদ্যালয়
* বানসদা এস সি সি উচ্চ বিদ্যালয়
* বাকরা শ্যামা স্মৃতি বিদ্যাপীঠ
* অসুই পল্লিমঙ্গল বিদ্যাপীঠ
* বাবুডুমরো উচ্চ বিদ্যালয়
* মদনসোল নেতাজি উচ্চ বিদ্যালয়
* পাঁচকাহানিয়া উচ্চ বিদ্যালয়
* ছায়া হাজারী উচ্চ বিদ্যালয়
* সারিয়া ট্রাইবাল উচ্চ বিদ্যালয়

### কলেজ

* সুবর্ণরেখা মহাবিদ্যালয়

তথ্যসূত্র
---------

1. ↑  "রদবদল"। [*স্থায়ীভাবে অকার্যকর সংযোগ*]
2. ↑  "2011 Census – Primary Census Abstract Data Tables"। *West Bengal – District-wise*। Registrar General and Census Commissioner, India। সংগ্রহের তারিখ ৫ এপ্রিল ২০১৮।
3. ↑  "District Statistical Handbook 2014 Paschim Medinipur"। *Tables 2.1, 2.2*। Department of Statistics and Programme Implementation, Government of West Bengal। ২৯ জুলাই ২০১৭ তারিখে মূল থেকে আর্কাইভ করা। সংগ্রহের তারিখ ৫ এপ্রিল ২০১৮।
4. ↑  "District at a Glance"। Paschim Medinipur District Police। ২৭ অক্টোবর ২০১৬ তারিখে মূল থেকে আর্কাইভ করা। সংগ্রহের তারিখ ৫ এপ্রিল ২০১৮।
**অ্যামব্রয়েজ পল টুসান্ট জুলস ভ্যালেরি** (৩০ অক্টোবর ১৮৭১ - ২০ জুলাই ১৯৪৫) একজন ফরাসি কবি, গাণিতিক এবং দার্শনিক। তাঁর কাব্যচর্চার অন্যতম প্রধান অনুপ্রেরণা হচ্ছে প্রতীকবাদী আন্দোলন। তাঁর প্রতীকী কবিতায় বৌদ্ধিক উৎকর্ষ এবং সূক্ষ্ম সাঙ্গীতিকতার এক আশ্চর্য সমন্বয় ঘটেছিল। তাঁর বিখ্যাত কবিতার বই June parque (খ্রি. ১৯১৭, বাংলা: ‘তরুণ ভবিতব্য’), এবং Charmes (খ্রি. ১৯২২, বাংলা: ‘সম্মোহন’)। "সম্মোহন" বইটায় আছে তাঁর বিশেষভাবে উল্লেখযোগ্য কবিতা *সমুদ্রের পাশে সমাধিক্ষেত্র* যা বিশ শতকের ফরাসি সাহিত্যের অন্যতম প্রধান কাজ ব’লে বিবেচিত হয়। তিনি জীবিতা সূত্রে কাজ করেছেন সংবাদমাধ্যমে তবে লিখেছেন অজস্র: তিনি সমালোচনা-প্রবন্ধ লিখেছেন; জর্নাল লিখেছেন। পল ভ্যালেরি তাঁর জার্নালকে সবচাইতে বড়ো কাজ মনে করেছেন। জীবনের শেষভাগে কবিতা লেখা ছেড়ে দিয়ে পুরোপুরি গণিত-অন্ত মানুষ হয়ে গিয়েছেন। বৈজ্ঞানিক মানসিকতা ও যুক্তিবাদ তার লেখক চরিত্রের অন্যতম বিশেষত্ব।

জীবনী
-----

ভ্যালেরির বাবা করসিকান ও মা জেনোয়িজ-ইস্ট্রিয়া বংশদ্ভূত। ভূমধ্যসাগরের উপকূলবর্তী শহর সিটিতে জন্ম হলেও ভ্যালেরি এর নিকটবর্তী শহর মন্টপেলারে তার শৈশব অতিবাহিত করেন। ঐতিহ্যগত রোমান ক্যাথলিক ধর্মের উপর শিক্ষা গ্রহণের পর তিনি আইন নিয়ে পড়াশোনা করার পর প্যারিসে বসবাস শুরু করেন, যেখানে তিনি দীর্ঘ সময়ের জন্য স্টেফানি মেলারের সান্নিধ্যে ছিলেন।

তথ্যসূত্র
---------

1. ↑  কবি পল ভালেরি
পল শেখটার
**পল শেখটার** (ইংরেজি ভাষায়: Paul L. Schechter) একজন মার্কিন জ্যোতিঃপদার্থবিজ্ঞানী। তিনি বর্তমানে ম্যাসাচুসেটস ইনস্টিটিউট অফ টেকনোলজি-তে *উইলিয়াম এ এম বার্ডেন অধ্যাপক* হিসেবে শিক্ষকতা করছেন। তিনি আরেক মার্কিন জ্যোতির্বিজ্ঞানী উইলিয়াম এইচ প্রেস-এর সাথে মিলে বহিঃছায়াপথীয় জ্যোতির্বিজ্ঞানের বিখ্যাত শেখটার উজ্জ্বলতা অপেক্ষক প্রদাণের জন্য বিখ্যাত। ১৯৭৪ সালে এই দুজন বিজ্ঞানী একটি গবেষণাপত্রে এই অপেক্ষক প্রকাশ করেন যা প্রতি ঘন মেগাপারসেক আয়তনে একটি নির্দিষ্ট উজ্জ্বলতা ব্যবধানের ছায়াপথের সংখ্যা গণনা করে।

তিনি ১৯৬৮ সালে কর্নেল ইউনিভার্সিটি থেকে স্নাতক পর্যায়ের পড়াশোনা সম্পন্ন করেন। ১৯৭৫ সালে পিএইচডি ডিগ্রি লাভ করেন ক্যালটেক থেকে। ১৯৮৮ সাল থেকে তিনি এমআইটি-তে অধ্যাপনা করছেন। এমআইটি-র আগে ইউনিভার্সিটি অফ অ্যারিজোনার ইনস্টিটিউট অফ অ্যাডভান্সড স্টাডি, হার্ভার্ড ইউনিভার্সিটি এবং কার্নেগি মানমন্দিরের পিক ন্যাশনাল অবজারভেটরিতে কাজ করেছেন।

অধ্যাপক শেখটারের গবেষণার মূল বিষয় ছায়াপথ, ছায়াপথ স্তবক এবং ছায়াপথ স্তবকে গুপ্ত পদার্থ বণ্টন। অনেক বছর ধরেই তিনি ভূপৃষ্ঠের বিভিন্ন দুরবিন এবং হাবল মহাকাশ দুরবিন ব্যবহার করে ছায়াপথ এবং ছায়াপথ স্তবক পর্যবেক্ষণ করে যাচ্ছেন। পর্যবেক্ষণের জন্য তিনি অনেক সময়ই মহাকর্ষীয় লেন্সিং প্রক্রিয়া কাজে লাগান।

তথ্যসূত্র
---------

1. ↑  PAUL SCHECHTER, William A. M. Burden Professor of Astrophysics, MIT
মোহিনীঅট্টম নর্তকী
**মোহিনীয়াট্টম** (মালয়ালম: മോഹിനിയാട്ടം) দক্ষিণ ভারতের কেরল রাজ্যের একটি ধ্রুপদী নৃত্যশৈলী। এই রমণীয় নৃত্যকলাটি সাধারণত মহিলারাই এককভাবে উপস্থাপনা করে থাকেন। "মোহিনীয়াট্টম" শব্দটির আক্ষরিক অর্থ *"মুগ্ধকারিনীর নৃত্য"*। শব্দটির উদ্ভব "মোহিনী" ("যে নারী নিজরূপে সকলকে মুগ্ধ করে") এবং "আট্টম" ("সৌন্দর্য ও লাস্যময়ী অঙ্গভঙ্গি") শব্দদ্বয়ের সংযোজনে।

মোহিনী-সংক্রান্ত দুটি কিংবদন্তি প্রচলিত আছে। দুটিই ভগবান বিষ্ণুর মোহিনী নারীমূর্তি ধারণ সংক্রান্ত। প্রথম কাহিনি অনুসারে, সমুদ্রমন্থনকালে উত্থিত অমৃতের ভাগ হতে অসুরদের বঞ্চিত করার লক্ষ্যে বিষ্ণু মোহিনী নারীর বেশ ধারণ করে তাদের প্রলুব্ধ করেন। দ্বিতীয় কাহিনি অনুসারে ভষ্মাসুরের হাত থেকে শিবকে রক্ষা করতে বিষ্ণু মোহিনী মূর্তি ধারণ করেন। সম্ভবত, "মোহিনীয়াট্টম" নামটি বিষ্ণুর এই উপাখ্যানের সঙ্গে সম্পৃক্ত। কারণ, এই নৃত্যের মূল উপজীব্য ঈশ্বরের প্রতি প্রেম ও ভক্তি, যেখানে নায়ক সাধারণত বিষ্ণু বা কৃষ্ণ।

সেকালে দেবদাসীরা মন্দিরে এই নৃত্য উপস্থাপনা করতেন। যদিও এই নৃত্যে কথু ও কোট্টিয়াট্টমের অনেক উপাদানই রয়েছে। এটি আসলে নৃত্য ও কাব্যের সমন্বয়ে সৃষ্ট এক নৃত্যনাট্য। দক্ষিণ ভারতের অপর দুই ধ্রুপদী নৃত্যশৈলী ভরতনট্যম ও কথাকলি নাচের অনেক উপদান ও প্রভাব এই নাচে পরিলক্ষিত হয়। মোহিনীঅট্টমের রূপায়ণ হয়েছিল তাঞ্জাবুর চতুষ্টকের অন্যতম ভাদিভেলুর রাজা স্বাতী তিরুনলের রাজসভায়।

এই নৃত্যের বৈশিষ্ট্য প্রসারিত নিতম্বের দোলন এবং বিভিন্ন অঙ্গের পাশাপাশি মৃদু সঞ্চালন। এটি মোহিনীঅট্টমের দেশ কেরলের নদীতীরে অবস্থিত তালগাছের পত্রসঞ্চালনের রূপক। মোহিনীঅট্টমে চল্লিশটি পৃথক মৌলিক ভঙ্গিমা রয়েছে। এগুলিকে 'অটভুকল' বলা হয়। ইন্দ্রিয়-প্রলোভন ব্যাতিরেকে মনের মুগ্ধতা সৃষ্টির উদ্দেশ্যে নর্তকী তাঁর চোখদুটি লজ্জিত অথচ মনোমুগ্ধকর ভঙ্গিতে সঞ্চালনা করেন। মোহিনীঅট্টম নর্তকীর পরিধেয় হল শাড়ি। এই শাড়ির প্রান্তভাগে উজ্জ্বল সোনালি রঙের সূচিকর্ম অঙ্কিত থাকে। এই ধরনের প্রান্ত 'কসভু' নামে পরিচিত। মোহিনীঅট্টমের উপস্থাপনা *হস্ত লক্ষণদীপিকা* নামক এক ধ্রুপদী গ্রন্থ অনুসারে হয়ে থাকে। এই গ্রন্থে বিভিন্ন মুদ্রার (হাতের তালু ও আঙুলের বিভিন্ন অঙ্গভঙ্গি) বিস্তারিত বিবরণী পাওয়া যায়।

মোহিনীঅট্টমের সঙ্গতে গীত কণ্ঠসংগীতে *চোল্লু* নামে পরিচিত এক ছান্দিক গঠনের রূপভেদ লক্ষিত হয়। গীতিকাগুলি সংস্কৃত ও মালয়ালম ভাষার সংমিশ্রণে গঠিত মণিপ্রভালম-এ রচিত। এই গীতিকাগুলির সঙ্গতে নর্তকীর সূক্ষ্ম অঙ্গভঙ্গি ও পদসঞ্চারণার মাধ্যমে মোহিনীঅট্টম নৃত্য উপস্থাপিত হয়।

আরও দেখুন
---------

* কথাকলি
* কুড়িয়াট্টম
* কলামণ্ডলম কল্যাণকুট্টি আম্মা
* মণি মাধব চক্যর
* নাট্যকল্পদ্রুমম্
* থুলাল
* পঞ্চবাদ্যম
* কেরল কলামণ্ডলম
* কনক রেলে – নর্তকী

বহিঃসংযোগ
---------

* কেরল সংস্কৃতি বিভাগ:মোহিনীঅট্টম
* মোহিনীঅট্টম

| * দে
* স
ভারতে নৃত্য |
| --- |
| ধ্রুপদী | 
* ভরতনট্যম
* কত্থক
* কথাকলি
* কুচিপুড়ি
* মণিপুরি
* মোহিনীঅট্টম
* ওড়িশি
* সত্রীয়া
* গৌড়ীয় নৃত্য

 |
| দৈব নৃত্য | 
* নটরাজ
* তান্ডব
* রাসলীলা
* লাস্য

 |
| লোকনৃত্য | 
* বিহু
* বহুওয়া
* সূত্রধারী
* বাগুরুম্বা
* ভাংড়া
* Cheraw
* ছৌ
* নাচনী
* নাটুয়া
* Giddha
* Garba
* Dandiya Raas
* Ghoomar
* Ghumura
* Karma
* Lavani
* Yakshagana
* Sword dance
* Dollu Kunitha
* পরভা
* পাইক নৃত্য
* দেওধনী

 |
| সমকালীন | 
* বলিউডে সঙ্গীত ও নৃত্য
* Hindi dance songs
* Nautch

 |
| সাহিত্যে | 
* নাট্যশাস্ত্র
* অভিনবভারতী
* মুদ্রা

 |
| রাজ্য অনুযায়ী | 
* অন্ধ্রপ্রদেশ
* আসাম
* হিমাচলপ্রদেশ
* ওড়িশা
* পাঞ্জাব
* তামিলনাড়ু

 |
| উপকরণ | 
* ঘুংগরূ

 |
**জেনারেল ফার্মাসিউটিক্যালস লিমিটেড** হচ্ছে বাংলাদেশের একটি ঔষধ উৎপাদনকারী প্রতিষ্ঠান যেটি ১৯৮৭-এ প্রতিষ্ঠিত হয়।

ইতিহাস
------

জেনারেল ফার্মাসিউটিক্যালস লিমিটেড (GPL)৫ই এপ্রিল, ১৯৮৪-এ প্রাইভেট লিমিটেড কোম্পানি হিসেবে অর্ন্তভুক্ত হয়। ড.মমিনুল হক, ব্যাবস্থাপনা পরিচালক, ড.গাজী নুরুন নবী ছিলেন পরিচালক। ছোটকাল থেকেই তারা সহপাঠী ও বন্ধু ছিলেন। ১৯৮৭-এ ৭ ধরনের পণ্য ও সামান্য জনশক্তি নিয়েই উৎপাদন যাত্রা শুরু করে। এখন সেখানে ৩০০০ জন কর্মক্ষেত্রে নিয়োজিত এদের মধ্যে ২০০০ জন বিক্রয় ও বাজারজাতকরণে নিয়োজিত। বর্তমানে বাংলাদেশের প্রায় সকল অঞ্চলেই এ প্রতিষ্ঠানটির উৎপাদিত পণ্য সরবরাহ হয়।

পণ্য
----

জেনারেল ফার্মাসিউটিক্যালস লিমিটেড (GPL) বিভিন্ন শ্রেণীর ঔষধজাতীয় পণ্য উৎপাদন করে থাকে। যেমন : এন্টিহিস্টামাইনস, এন্টিউসেটরেন্টস, গ্যাস্ট্রোপরিওকোটিক্স, ল্যাক্সেটিক্স, ব্রোংকোডিলেটরস, ডেকোজিস্টান্টস, এন্টেমিটিক্সস, এন্টিবায়োটিক্স, অ্যানোসিয়েলিটিক্স, এন্টিডিপ্রেসেন্টস, অ্যান্টিবায়োটিক্স, এনএসএইডস, ভিটামিনস এবং সাপ্লিমেন্টস, এন্টিসেপটিক্স, অ্যান্টিজেজেটাস, এন্টিফাঙ্গালস, কার্ডিওভাসকুলারস, অ্যান্টিপাইলিপ্টিক্স, ওরল স্যালিন, ইনজেকশনের (এলভিপি ও এসভিপি), অফলাইনিক।

তথ্যসূত্র
---------
ডাইনামিক সোর্স রাউটিং এর চিত্রায়ন
**ডাইনামিক সোর্স রাউটিং** বা সংক্ষেপে **ডিএসআর** (ইংরেজি: **Dynamic Source Routing**; সংক্ষেপে **DSR**) হল ওয়ারলেস ম্যাশ নেটওয়ার্কের একটি রাউটিং প্রটোকল। এটি অ্যাড হক অন-ডিমান্ড ডিসটেন্স ভেক্টর এর মত অনুরোধ অনুসারে রাউট তৈরি করে। এতে রাউটিং টেবিলের পরিবর্তে সোর্স রাউটিং ব্যবহৃত হয়। এই প্রটোকলে বেশ অনেক পরিবর্তণ সাধিত হচ্ছে। প্রটোকলটি সোর্স রাউটিঙের উপর নির্ভরশীল এবং এতে সকল রাউটিং তথ্য মোবাইল নোডে অবস্থান করে ও হালনাগাদ হয়।

এই প্রটোকল রিএকটিভ(অন ডিমান্ড)-ভাবে কাজ করে, ফলে নেটওয়ার্ক ফ্লডিং-এর প্রয়োজন পড়ে না যা টেবিল-ড্রিভেন প্রক্রিয়াতে প্রয়োজন। রিএকটিভ প্রক্রিয়াতে রাউট শুধুমাত্র প্রয়োজনের সময় তৈরি হয়, যার ফলে অন্যান্য পথ খুঁজে বের করার দরকার পরে না।

অংশসমূহ
-------

প্রটোকলটি সোর্স রাউটিঙের উপর নির্ভরশীল এবং এতে সকল রাউটিং তথ্য মোবাইল নোডে অবস্থান করে ও হালনাগাদ হয়।

* রাউট অন্বেষণ(Route Discovery)
* রাউট রক্ষনাবেক্ষণ(Route Maintenance)
* রাউট রিপ্লাই শুধুমাত্র বার্তা গন্তব্যে পৌঁছায়।

সুফল ও কুফল
-----------

* টেবিল-ড্রিভেন প্রক্রিয়ার মত অবিরত রাউট খুঁজে বের করার প্রয়োজন নেই।
* মধ্যবর্তী নোডগুলো রাউট ক্যাশের তথ্য দক্ষভাবে ব্যবহার করায় নিয়ন্ত্রণ ওভারহেড কমে।
* এতে নেটওয়ার্ক ফ্লডিংঙের প্রয়োজন পরে না।
* এই প্রটোকল যদিও স্বল্প-চলমান নেটওয়ার্কে ভাল কাজ করে, গতিশীলতার সাথে সাথে এর ক্ষমতা দ্রুত হ্রাস পায়।
* এছাড়া সোর্স-রাউটিং এ্যালগোরিদমের কারণে উল্লেখযোগ্য পরিমাণ রাউটিং ওভারহেড সৃষ্টি হয়।

আরও দেখুন
---------

* রাউটিং
* ওয়ারলেস ম্যাশ নেটওয়ার্ক
* অ্যাড হক অন-ডিমান্ড ডিসটেন্স ভেক্টর প্রটোকল
* অ্যাড হক রাউটিং প্রটোকলের তালিকা
* আইপিভি৬

বহিঃসংযোগ
---------

* প্রটোকলের বিবরণ
* ডিএসআর প্রটোকলের সিমুলেশন মডেল
**গোগোল** একটি কাল্পনিক শিশু-বালক গোয়েন্দা চরিত্র যার স্রষ্টা সাহিত্যিক সমরেশ বসু। গোগোলের কাহিনী বাঙালী কিশোরদের নিকট অতীব জনপ্রিয়। তার ভাল নাম গোগোল চ্যাটার্জী।

চরিত্র
------

গোগোল একটি কল্পনাবিলাসী শিশু বা বালক চরিত্র যে কলকাতায় থাকে। ফ্ল্যাটবাড়িতে নিঃসঙ্গ এই গোগোলের প্রধান বৈশিষ্ট্য তার দুর্লঙ্ঘ কৌতূহল। এই কৌতূহলের ফলে সে ডেকে আনে নানা বিপদ, আবার বুদ্ধিবলে সেখান থেকে বেরিয়েও আসে। রহস্যের সমাধান করে। তার বাবা সমীরেশ চ্যাটার্জী বড় চাকুরে। তিনি রাশিয়ান সাহিত্যিক নিকোলাই গোগোলের ভক্ত হওয়ায় ছেলের নাম রাখেন গোগোল। যদিও গোগোলের স্রষ্টা সমরেশ বসু ওরফে কালকূট অমৃত কুম্ভের সন্ধানে লেখার সময় নামটি পান। কুম্ভমেলায় গিয়ে যার বাড়িতে অতিথি হন লেখক তার পুত্রের নাম ছিল গোগোল। ছোট্ট গোগোলের মা সুনীতি দেবী ও বাড়ির পরিচারক বঙ্কিমদার কড়া শাসনের মধ্যেও গোগোল নিজের গোয়েন্দাগিরি চালিয়ে যায়। সে এডভেঞ্চার প্রিয়। বহু ক্ষেত্রে সে মা বাবার সাথে বাইরে বেড়াতে গিয়েও অযাচিতভাবে রহস্যে জড়িয়ে পড়েছে। অনেক সময় খুনে, অপরাধীদের হাতে বন্দী হয়ে মৃত্যুর মুখোমুখি পর্যন্ত হতে হয়েছে তাকে। রহস্যভেদের কাজে তাকে প্রায়ই সাহায্য করেন নৈহাটির বিখ্যাত গোয়েন্দা অশোক ঠাকুর। বন্ধু ও আত্মীয় মহলে সে ক্ষুদে গোয়েন্দা নামে পরিচিত।

গল্প ও উপন্যাস
--------------

গোগোলের উপন্যাস ও গল্পগুলোর তালিকা গোগোল সমগ্র ১ ও ২ এর ক্রমানুসারে দেওয়া হলো।

উপন্যাস:-

* বন্ধ ঘরের আওয়াজ
* রাজধানী এক্সপ্রেসের হত্যা রহস্য
* জোনাকি ভূতের বাড়ি
* গোগোল চিক্কুস নাগাল্যান্ডে
* সেই গাড়ির খোঁজে
* শিমুলগড়ের খুনে ভূত
* ভুল বাড়িতে ঢুকে
* জঙ্গলমহলে গোগোল
* বিদেশি গাড়িতে বিপদ

গল্প:-

* ইঁদুরের খুট খুট
* সোনালী পাড়ের রহস্য
* আয়না নিয়ে খেলতে খেলতে
* কাইরং মঠে গোগোলের কাণ্ড
* হারানো বুদ্ধগুপ্তি
* দুর্গের গড়খাইয়ের দুর্ঘটনা
* বুনো হাতির বন্ধুত্ব
* গোয়ায় গোগোলের প্রথম কীর্তি
* মহিষমর্দিনী উদ্ধার
* চোরা হাতি শিকারি
* বাতাসীবুড়ির সোনার হার
* গোগোল কোথায়
* গোগোলের রায়রাজা উদ্ধার
* গোগোলের কেরামতি
* রত্নরহস্য ও গোগোল
* গরাদহীন জানলায় রাক্ষস
* টেলিফোনে আড়ি পাতার বিপদ
* পশ্চিমের ব্যালকনি থেকে
* অদৃশ্য মানুষের হাতছানি
* জ্বরের ঘোরে শোনা

চলচ্চিত্র
---------

গোগোলের কয়েকটি কাহিনী নিয়ে এযাবৎ দুটি চলচ্চিত্র নির্মিত হয়েছে। *গোগোলের কীর্তি* ও *গোয়েন্দা গোগোল*। গোগোলের চরিত্রে শিশুশিল্পী অহিজিত ঘোষ এবং গোয়েন্দা অশোক ঠাকুরের ভূমিকায় অভিনয় করেছেন ইন্দ্রনীল সেনগুপ্ত।

তথ্যসূত্র
---------

1. ↑  সমরেশ বসু (১৩৯৪ বঙ্গাব্দ)। *গোগোল অমনিবাস*। কলকাতা: জগদ্ধাত্রী পাবলিশার্স। পৃষ্ঠা ৫।  এখানে তারিখের মান পরীক্ষা করুন: `|তারিখ=` (সাহায্য)
2. ↑  "এ বার আসছে গোগোল"। আনন্দবাজার পত্রিকা। ৯ জুন ২০১২। সংগ্রহের তারিখ ২৫ মার্চ ২০১৭।
3. ↑  "গোয়েন্দা গোগোল নয়, এবার গোগোলের কীর্তি"। কলকাতা ২৪\*৭। সংগ্রহের তারিখ ২৫ মার্চ ২০১৭। [*স্থায়ীভাবে অকার্যকর সংযোগ*]